Informācija plašsaziņas līdzekļiem

31.01.2025.

**BIĻEŠU CENAS UZ SKOLU JAUNATNES DZIESMU UN DEJU SVĒTKIEM NO 7 LĪDZ 45 EIRO**

**2025. gada 31. janvārī Dziesmu un deju svētku padomē izskatīta vasarā gaidāmo XIII Latvijas Skolu jaunatnes dziesmu un deju svētku biļešu politika. Plānots, ka biļešu tirdzniecība uz Svētku koncertiem tiks sākta maijā.**

Skolu jaunatnes dziesmu un deju svētki ir pasākums visai ģimenei - programma plānota krāšņa un piepildīta, ietverot gan maksas koncertus, gan bezmaksas pasākumus. Biļešu cenas plānotas no 7 eiro līdz 45 eiro (dārgākās biļetes tikai atsevišķos sektoros uz Noslēguma koncertu Mežaparkā un deju lielkoncertu Daugavas stadionā). Bērniem līdz 7 gadu vecumam ieeja Svētku koncertos, neaizņemot atsevišķu sēdvietu, būs bez maksas. Savukārt 15% atlaide tiks piemērota “Goda ģimenes” kartes īpašniekiem, personām ar invaliditātes apliecību un politiski represētām personām.

Plānots, ka biļešu tirdzniecība tiks sākta maijā, kad būs noslēgušies repertuāra pārbaudes pasākumi un būs zināmi visi Svētku dalībnieki. Vienā pirkuma reizē uz vienu pasākumu varēs nopirkt līdz astoņām biļetēm. Biļetes iegādāties varēs gan internetā, gan biļešu kasēs.

Uz Noslēguma koncertu “TE-AUST” Mežaparka Lielajā estrādē un Tautas deju lielkoncertu “Es atvēru Laimas dārzu” Daugavas stadionā brīvā tirdzniecībā nonāks 88% no biļešu skaita. Ielūgumu skaits nepārsniegs 2%, savukārt iepriekšējā tirdzniecībā nonāks 10% biļešu.

Ielūdzamo grupā iekļautas trīs valsts augstākās amatpersonas (prezidents, Saeimas priekšsēdētāja un Ministru prezidente), eksprezidenti, Svētku goda viesi, bijušie Izglītības un zinātnes ministri, kas bijuši iesaistīti Skolu jaunatnes dziesmu un deju svētku organizēšanā, ārvalstu sadarbības organizācijas, Svētku satura veidotāji, konsultatīvo padomju izvirzītie pārstāvji par ieguldījumu nemateriālā kultūras mantojuma nozaru attīstībā, Dziesmu un deju svētku padomes locekļi, Rīcības komitejas locekļi, Mākslinieciskās padomes locekļi.

Iepriekšējās rezervācijas grupā ietvertas Svētku sagatavošanas un realizācijas procesā tieši iesaistītās institūcijas Latvijā un ārvalstīs, māksliniecisko programmu radošās komandas un iesaistītie autori, valsts oficiālās ārvalstu delegācijas, Svētku rīkošanā iesaistītie sadarbības partneri un atbalstītāji. 3-4% no iepriekšējā rezervācijā paredzētajām biļetēm atvēlēti pašvaldībām, kas biļešu sadali nodrošinās pēc saviem ieskatiem.

XIII Latvijas Skolu jaunatnes dziesmu un deju svētkus rīko Valsts izglītības attīstības aģentūra, Izglītības un zinātnes ministrijas padotībā esošā iestāde, stratēģiskais partneris - Rīgas pašvaldība. Svētkus atbalsta lieldraugi *Swedbank* un *LMT*, atbalstītāji - *Elektrum*, *Kārums*, *LIDO*, *Latvijas* *finieris*, pakalpojumu un produktu partneri - *Laima*, *Selga*, *Coffee* *Address*, *Samsung*, *AKROPOLE iepirkšanās centri*, padomdevējs - *Pasaules dabas fonds*.

Informāciju sagatavoja

Linda Ertmane

XIII Latvijas Skolu jaunatnes dziesmu un deju svētku

Sabiedrisko attiecību vadītāja

E-pasts: linda.ertmane@visc.gov.lv

Tālr. +371 29181396